ྱེར་གྱི་སྐབས་བསྡུ་ན་ཁ་ཟས་ཟ་བའི་ཚེ་མདུན་དུ་མཁའ་འགྲོ་མ་གསུམ་སྐད་ཅིག་གིས་བསྐྱེད། ཆང་བུ་གསུམ་བྱས་པ། ཨོཾ་ཨཱཿཧཱུྃ་གིས་བདུད་རྩིར་སྤེལ་ལ་གཏོར་སྔགས་ཀྱིས་བསྔོ་བ་དང་ཕྲིན་ལས་བཅོལ་བ་སྔར་ལྟར་བྱས་ནས་ཆང་བུ་གཙང་སར་གཤེགས་ཤིང་སྲོད་ཀྱི་དུས་ཚ་མེ་ཨུ་མེའི་རྒྱུན་བཟླས་གོང་བཞིན་བྱས་པ་ཁོ་ནས་ཆོག། བསྙེན་པ་ཐེམས་ནས་ལས་ཁ་ཚར་གྱི་གཙོ་བོ་བྱི་བ་རྒྱ་ལྤགས་ཀྱི་འཁོར་ལོས་ཟས་ནོར་སྤེལ་བ་ནི། རི་དྭགས་རྒྱའི་པགས་པ་གད་བརྡར་ལེགས་པར་བྱས་པ་ལ་བྱི་བ་ཁ་སྤྲོད་རིན་པོ་ཆེ་སྐྱུགས་ཤིང་སྦོ་འོག་ཏུ་ནོར་བུ་མང་དུ་འཁྱིལ་བའི་གཟུགས་གསེར་གྱིས་བྲིས་ལ་ཚོན་བཏང་། གཟུགས་ཀྱི་ཕྱི་བྱི་བ་གཡོན་མའི་མགོའི་ཐད་ནས་སྔགས་མགོ་ཕྱིར་བསྟན་དུ་དབུ་ཅན་ཚག་ཡོད་ཀྱིས། ཨོཾ་སྭ་སྟི་སྒོ་རུ་སྲུངས་སྒོ་རུ་སྐྱོབས། ཨོཾ་མ་མ་ཏི་སྒོ་རུ་སྲུངས་སྒོ་རུ་སྐྱོབས། ནོར་བདག་གསེར་གྱི་བྱི་བ་ཕོ་མོས་བདག་ལ་གསེར་དངུལ་འབྲུ་ནོར་སོགས་གང་འདོད་འདི་དང་འདི་ལྟ་བུའི་དངོས་གྲུབ་སྩལ་དུ་གསོལ། ཞེས་ཕྲེང་གཅིག་ལ་འཁོར་བར་བྲི། དེའི་ཕྱི་རིམ་མགོ་འཛུགས་ལུགས་སོགས་གོང་དང་འདྲ་བའི་ཡིག་ཕྲེང་གཅིག་ལ་མཁའ་འགྲོ་མ་གསུམ་གྱི་སྔགས་གསུམ་དང་། ཨོཾ་ཨཾ་པ་ཀཾ་པ་ཞི་པ་ཨ། ཨོཾ་མ་སེ་ལ་དུམ་པ་ཞི་སྭཱ་ཧཱ། ཤོང་ན་དེའི་མཇུག་ཏུ་མཐུད། མ་ཤོང་ན་རྒྱབ་ལོགས་སུ་ཡེ་དྷརྨཱ་བྲི། སྟོང་ཆ་ལུས་ན་གོང་ལྟར་འདོད་གསོལ་བྲིས་ལ་འགྲིགས་པར་བསྐོར། དེ་ཌཱ་ཀི་མ་གསུམ་དུ་བསྐྱེད་བསྟིམ་རབ་གནས་ལེགས་པར་བྱས་ལ་བྱི་བའི་ཁ་དོག་དང་མཐུན་པའི་དར་གྱིས་དྲིལ། གཞན་གྱིས་མ་མཐོང་བར་རང་གི་མཆན་དུ་འཆང་བའམ། ཡང་ན་ཟངས་སམ་རྫའམ་ཤིང་གི་ཟ་མ་ཏོག་ཏུ་བཅུག་པའི་སྲུབས་རྣམས་རཏྣ་ལྔ། སྨན་ལྔ། འབྲུ་ལྔ། སྤོས་ལྔ། སྙིང་པོ་ལྔ་དང་། གཡང་རྫས་སྣ་ཚོགས་ཀྱིས་བཀང་ལ་བང་མཛོད་ལ་སོགས་པའི་ཕུག་ཏུ་སྦས་ལ་ཅི་ཟ་ཅི་འཐུང་གི་ཕུད་དང་ནོར་ཕུད་ཀྱིས་མཆོད་ན་ཡིད་བཞིན་གྱི་ནོར་བུ་ལྟར་དགོས་འདོད་མཐའ་དག་ངང་གིས་འབྱུང་བར་འགྱུར་ཏེ། དེ་ཡང་ཕྱེ་དང་མར་འཕེལ་བར་འདོད་ན་བྱི་བ་དཀར་པོ་བྱས་ལ་ཕྱེ་རྒྱལ་ལམ་ཕྱེ་བང་ངམ་མར་སྒོམ་དུ་བཅུག། དེས་འགྲེ་བར་ནས་ལ་བྱི་བ་ཁྲ་བོ་ནས་བང་། ནོར་སྤྱི་དང་གོས་དང་གསེར་འཕེལ་བར་འདོད་ན་བྱི་བ་སེར་པོ་མཛོད་ཕུག་དང་གོས་ཀྱི་གོང་བ་དང་གསེར་སྣོད་ཀྱི་ཁར་གདགས། ཤ་ལ་དམར་པོ། མི་དང་གོ་ཆ་མཚོན་ལ་སྔོན་པོ་སོགས་རིག་པས་འཕྲུལ། ཕྱུགས་སྤེལ་ན་བྱི་བ་ནག་པོ། དབྱུ་གུ་མཆེད་གསུམ་དགྲ་སྟྭ་དང་ཐོད་པ་འཛིན་པའི་སྐུ་ཤོག་བུར་བྲིས་པ་དང་ལྷན་ཅིག་ནོར་ཕྱུགས་ཀྱི་སྐེར་གདགས་པའམ་ཕྱུགས་རའི་ཕུགས་སུ་སྦ་བར་གསུངས། འཁོར་ལོ་ལ་བརྟེན་ནས་དབང་དུ་བྱ་བ་དང་སྒབ་འདྲེ་གནོན་པའི་ལག་ལེན་ནི་དཔལ་ས་སྐྱ་པ་ངག་དབང་ཀུན་དགའ་བསོད་ནམས་ཀྱི་ཡིག་ཆར་ཤིན་ཏུ་གསལ་བས་འདིར་མ་སྨོས། མཁའ་འགྲོ་ལག་སྒུལ་གྱི་གདམས་པ་ནི། ཨོཾ་ཨུཥྞི་ཥཱ་ཡ་དྷ་ར་དྷ་ར་དྷི་རི་དྷི་རི་སྭཱ་ཧཱ། བརྒྱ་རྩ་རེ་རྒྱུན་དུ་བཟླས་པས་ཟས་ནོར་སྟེར་བ་རྩོལ་མེད་དུ་འོང་ཞིང་། ནང་པར་སྔ་བར་ལངས་ལ། ཨོཾ་མ་སེ་ལ་དུམ་པ་ཞི་པིཎྜེ་སྭཱ་ཧཱ། བརྒྱ་རྩ་བཟླས་ནས་ལྷུང་བཟེད་ལ་བསྔགས་ན་བསོད་སྙོམས་རྙེད་པར་འགྱུར་རོ། ། མཁའ་འགྲོ་མ་གསུམ་སྐུ་མདོག་ཐ་དད་དུ་བྱས་པར་ཐུན་མོང་བ་དང་། སྔོན་པོ་རྐྱང་པ་བྱས་པར་ཐུན་མོང་མིན་པའི་མིང་འདོགས་དང་རྗེས་གནང་ཡང་སོ་སོར་མཛད་པའི་སྲོལ་ཡང་མཆིས་མོད་ཀྱི་ནོར་གཙོ་བོར་སྒྲུབ་པའི་དབང་གིས་སྐུ་མདོག་སྔོན་པོར་བྱས་པ་ལས་བྱེ་བྲག་ཐ་དད་དུ་མི་བསམ་ཞིང་། སྒྲུབ་པའི་སྐབས་སུ་ལྷ་མོ་གསུམ་དགྲ་སྟྭ་དང་ཐོད་པ་ནོར་བུས་གང་བ་བསྣམས་པར་སྒོམ་པའི་ཚུལ་ཡང་རྡོ་རྗེ་གདན་པས་མཛད་པར་གྲགས་པའི་དོན་འགྲེལ་ལས་གསུངས་མོད། འདིར་འཕགས་པ་ཀླུ་སྒྲུབ་ཀྱི་རྒྱ་གཞུང་གི་དངོས་བསྟན་དང་། ཕྱག་ལེན་གྱི་རྒྱུན་ལྟར་བཀོད་པ་ཡིན། དེ་བཞིན་དུ་ཨི་ལི་ཀི་ལིའི་སྔགས་འདི་མེད་པའི་ཡིག་ཆའང་མང་དུ་མཐོང་མོད་རྒྱ་གཞུང་རྩ་བ་ཡིད་ཆེས་ཀྱི་དཔང་དུ་བཟུང་ནས་བྲིས་སོ། ། འདི་ཉམས་སུ་བླངས་པའི་ཕན་ཡོན་ནི། ཆོས་དང་མཐུན་པའི་ཟས་གོས་ནོར་གསུམ་གྱིས་མི་ཕོངས་ཤིང་། དགེ་བཤེས་དང་མི་ཆེན་པོ་སོགས་དབང་དུ་འདུ་བ་དང་། མི་ཐམས་ཅད་གུས་པར་འགྱུར་ཞིང་ཐ་ན་ཁྱི་ལ་སོགས་པས་ཀྱང་བྱམས་པར་འགྱུར་བ་དང་། འབྱུང་པོ་ཐམས་ཅད་ཀྱིས་ཀྱང་གྲོགས་བྱེད་པར་བཤད་ཅིང་། ཆང་བུ་ལ་བརྟེན་ནས་རྒྱུན་དུ་སྒྲུབ་པ་འདི་རྒྱུན་དུ་བགྱིས་ན་འཆི་བ་བསླུ་བའི་མཆོག་ཀྱང་ཡིན་པར་གསུངས་པས་ཆོས་ཚུལ་བཞིན་བྱེད་པའི་བློ་ལྡན་རྣམས་ཀྱིས་ཉམས་སུ་ལེན་པ་ལ་འབད་པར་རིགས་སོ། ། ནོར་སྒྲུབ་ཟབ་མོ་གྲགས་མང་ཡང་། ། བྱ་སླ་མྱུར་འགྲུབ་ཆོས་ལྡན་གྱི། ། འབྱོར་པ་འཕེལ་བྱེད་འདི་ཡིན་ཕྱིར། ། སྙིང་ནས་ཆོས་བྱེད་རྣམས་ལ་འོས། ། དབྱུ་གུ་མཆེད་གསུམ་གྱི་སྒྲུབ་ཐབས་བཀླགས་པས་གྲུབ་པ་འདིའང་ལས་སྨོན་མཐུན་པའི་སློབ་བུ་བློ་གསལ་གྱིས་ཉེ་བར་བསྐུལ་ནས་བསྟན་འཛིན་ཡེ་ཤེས་ལྷུན་གྲུབ་ཀྱིས་བྲིས་པའོ། ༈། ན་མོ་གུ་རུ་བཛྲ་པཱ་ཎ་ཡེ། འདིར་དབྱུ་གུ་མཆེད་གསུམ་གྱི་རྗེས་གནང་ཐུན་མོང་མ་ཡིན་པ་ཇི་ལྟར་བྱ་བའི་ཚུལ་ནི། གནས་དབེན་པར་པདྨ་འདབ་བཞི་འམ། ཚོམ་བུ་ལྔ་བཀོད་པའི་སྟེང་དུ་མཉྫིའི་ཁར་སྐུ་ཙཀ་འཛུགས། མ་འབྱོར་ན་ཚོམ་བུ་གསུམ་འགོད། མདུན་དུ་གཏོར་ཟླུམ་མཐའ་ཆུ་གཉིས་སྔོན་འགྲོའི་ཉེར་སྤྱོད་སྤྱི་ལྟར་བཤམ། མཆོད་པ་བྱིན་རླབས་སྐྱབས་སེམས་སྔོན་དུ་འགྲོ་བས། སེམས་ཅན་ཐམས་ཅད་བདེ་བ་དང་ཞེས་སོགས་ཚད་མེད་བཞི་བསྒོམ། སྭ་བྷཱ་ཝས་སྦྱང་། སྟོང་པའི་ངང་ལས་པྃ་ལས་པདྨ་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ནག་ལས་འོད་ཟེར་འཕྲོས་པས་འོག་རྡོ་རྗེའི་ས་གཞི། ཁོར་ཡུག་རྡོ་རྗེའི་ར་བ། སྟེང་རྡོ་རྗེའི་གུར། ཕྱི་རོལ་ཀུན་ཏུ་ཡེ་ཤེས་ཀྱི་མེ་འབར་བས་ཡོངས་སུ་བསྐོར་བའི་སྲུང་འཁོར་གྱི་དབུས་སུ་པདྨ་དང་ཉི་མ་དྲག་པོ་དཀར་པོ་གླང་པོ་ཆེའི་གདོང་པ་ལ་ཕུག་འཛིན་པ། མགོ་བོ་གཡོན་གྱི་ཕྱོགས་སུ་བསྟན་པ་འགྱེལ་བའི་སྟེང་དུ་རང་གི་སེམས་ཡི་གེ་ཧཱུྃ་སྔོན་པོ་ཡོངས་སུ་གྱུར་པ་ལས། རྡོ་རྗེ་སྔོན་པོ་རྩེ་ལྔ་པ་ཧཱུྃ་གིས་མཚན་པ་དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་གྱི་དོན་བྱས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྗེ་བྱིན་རླབས་དང་། ནུས་པ་ཐམས་ཅད་འོད་ཟེར་སྔོན་པོའི་རྣམ་པར་ཚུར་འདུས་ཧཱུྃ་ལ་ཐིམ། དེ་ཡོངས་སུ་གྱུར་པ་ལས་རང་ཉིད་ཁྲོ་བོའི་རྒྱལ་པོ་འབྱུང་པོ་འདུལ་བྱེད་སྐུ་མདོག་མཐིང་ནག་ཞལ་གཅིག་ཕྱག་བཞི་པ། གཡས་ཀྱི་དང་པོས་རྡོ་རྗེ་རྩེ་ལྔ་པ་ནམ་མཁའ་ལ་འཕྱང་ཏེ་འཛིན་པ། གཡོན་དང་པོས་སྡིགས་མཛུབ་དང་བཅས་པའི་རྡོ་རྗེའི་ཞགས་པ་འཛིན་པ། ཕྱག་འོག་མ་གཉིས་ཀྱིས་རང་གི་ཕྱག་རྒྱ་ཐུགས་ཀར་བསྣོལ་བ། ཞལ་མཆེ་བ་གཙིགས་ཤིང་ལྗགས་འདྲིལ་བ། དམར་ལ་ཟླུམ་པའི་སྤྱན་གསུམ་དང་ལྡན་པ། དབུ་སྐྲ་དང་སྨིན་མ་དང་སྨ་ར་དམར་སེར་གྱེན་དུ་བརྫེས་པ། རིན་པོ་ཆེ་དང་སྦྲུལ་ཆེན་པོ་བརྒྱད་ཀྱིས་བརྒྱན་ཅིང་། སྟག་གི་པགས་པའི་ཤམ་ཐབས་ཅན། སྐུ་ཆེ་ཞིང་ཡན་ལག་རགས་པ། ཞབས་གཡས་བསྐུམ་གཡོན་བརྐྱང་བའི་སྟབས་ཀྱིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེའི་དཔྲལ་བར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཐུགས་ཀའི་ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་ཁྲོ་བོའི་རྒྱལ་པོ་འབྱུང་པོ་འདུལ་བྱེད་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿཛ་ཧཱུྃ་བྃ་ཧོཿགཉིས་སུ་མེད་པར་ཐིམ། སླར་ཡང་ཐུགས་ཀའི་ཧཱུྃ་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿཨོཾ་ཨ་བྷི་ཥིཉྩ་ཏུ་མཱྃ། ཞེས་གསོལ་བ་བཏབ་པས་དབང་གི་ལྷ་རྣམས་ཀྱིས་ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག་ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུར་བརྒྱན། སྙིང་གར་ཉི་མའི་སྟེང་དུ་ཧཱུྃ་གི་མཐར་སྔགས་བཀོད་པར་དམིགས་ཏེ། ཨོཾ་བྷཱུ་ཏ་ཌ་མ་ར་བྷཱུ་ཏ་ཨ་དྷི་པ་ཏི། ཨ་ཀྵོ་བྷྱཿཀི་རཱི་ཊི་ཎ་སརྦ་བྷཱུ་ཏ་པྲེ་ཏ་པི་ཤཱ་ཙི་ན་ཨུཏྶཱ་དྷ་ཡ་ཧཱུྃ་ཕཊ། ཅེས་བརྒྱ་རྩ་ལ་སོགས་པ་བཟླས་མཐར། བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཞེས་འདོད་པའི་དོན་ལ་གསོལ་བ་བཏབ་ལ། གདན་འོད་ཟེར་གྱི་རྣམ་པར་གྱུར་ནས་རང་ལ་ཐིམ་པར་བསམ། དེ་ནས་མཎྜལ་སྟེང་གི་བྲིས་སྐུ་ལ་དམིགས་ཏེ་ངག་ཏུ། རང་ཉིད་ཁྲོ་བོའི་དབང་པོའི་སྐུར་གསལ་བའི། ། མདུན་དུ་སྣ་ཚོགས་པད་གདན་གསུམ་གྱི་སྟེང་། ། ནོར་གྱི་ལྷ་མོ་དབྱུ་གུ་མཆེད་གསུམ་པོ། ། སྐུ་མདོག་ཨིནྡྲ་ནཱི་ལའི་མདངས་དང་ལྡན། ། ཞལ་གཅིག་ཕྱག་གཉིས་གཡས་པས་རིན་པོ་ཆེའི། ། རབ་མཛེས་བུམ་པ་ནོར་བུས་གང་བ་དང་། ། གཡོན་པས་ནོར་བུ་འབར་བས་སངས་རྒྱས་ལ། ། མཆོད་ཅིང་འགྲོ་ལ་དགོས་འདོད་སྩོལ་བ་འཛིན། ། ཞབས་གཉིས་གཡས་བསྐུམ་གཡོན་བརྐྱང་དབུ་རྒྱན་ཅན། ། ཞལ་འཛུམ་ཤ་རྒྱས་ནུ་འབུར་ཟུང་གིས་མཛེས། ། རབ་དཀར་སྲབ་འཇམ་དར་གྱིས་སྨད་གཡོགས་ཤིང་། ། སྣ་ཚོགས་དར་གྱི་ལྷབ་ལྷུབ་དུ་མ་གསོལ། ། ཡིད་འོང་རིན་ཆེན་དུ་མས་སྤྲས་པའི་སྐུ། ། རྣམ་གསུམ་མངོན་སུམ་ལྟ་བུར་གསལ་བར་གྱུར། ། ཅེས་བརྗོད་ཅིང་བསམས་ལ། དེ་ནས་རང་གི་སྙིང་ག་ནས་འོད་ཟེར་འཕྲོས་པས་རྒྱ་གར་རྡོ་རྗེ་གདན་གྱི་ལྷོ་ནུབ་མཚམས་ཀྱི་དུར་ཁྲོད་ནས་ནོར་གྱི་ལྷ་མོ་དབྱུ་གུ་མཆེད་གསུམ་འཁོར་དང་བཅས་པ་ཨོཾ་བཛྲ་ས་མཱ་ཛཿཛཿཧཱུྃ་བྃ་ཧོཿདམ་ཚིག་པ་དང་གཉིས་སུ་མེད་པར་ཐིམ་པས་ཡེ་ཤེས་པའི་ངོ་བོར་གྱུར། དེ་ནས་མཆོད་པ་ཁ་གསོ་བྱིན་རླབས་བྱ། ཨོཾ་ཌཱ་ཀི་ནཱི་ས་པ་རི་ཝཱ་ར་ཨརྑྷཾ་ནས་ཤབྡའི་བར་གྱིས་མཆོད། ཧཱུྃ། དུར་ཁྲོད་ཤིང་དྲུང་སོགས་ཀྱིས་བསྟོད། གཏོར་མར་ཆབ་བྲན་བསང་སྦྱངས་བྱིན་རླབས་བྱས་ཏེ། རང་གི་སྙིང་གའི་འོད་ཀྱིས་འབྱུང་པོ་འདུལ་བྱེད་སྤྱན་དྲངས་མདུན་གྱི་ནམ་མཁར་བཞུགས་པ་ལ་བྷཱུ་ཏ་ཌ་མ་ར་སོགས་ལན་གསུམ་གྱིས་གཏོར་མ་དབུལ། མཆོད་བསྟོད་དང་འདོད་དོན་སྤྱི་ལྟར་ཞུ། ཡང་གཏོར་མ་འབྲུ་གསུམ་གྱིས་བརླབས་ལ། ཨོཾ་ཨི་ལི་ཀི་ལི་སོགས་ཀྱིས་འབུལ། སླར་མཆོད་བསྟོད་དང་། གནོད་སྦྱིན་མཁའ་འགྲོ་སྤུན་གསུམ་འཁོར་བཅས་ལ། ། བདག་གིས་མཆོད་སྦྱིན་གཏོར་མ་འདི་ཕུལ་བས། ། བདག་གཞན་དོན་དུ་བྱང་ཆུབ་སྒྲུབ་པ་ལ། ། སྦྱིན་པའི་ཕ་རོལ་ཕྱིན་འབྲས་བསོད་ནམས་ནི། ། ཡོངས་སུ་རྫོགས་པར་བགྱི་བའི་དོན་སླད་དུ། ། བདག་ལ་ཟས་ནོར་ལོངས་སྤྱོད་རབ་འཕེལ་ཞིང་། ། དེ་ཉིད་ལོག་པའི་འཚོ་བར་མི་འགྱུར་བར། ། བདུ་ཞིང་བསོད་ནམས་རྫོགས་པར་མཛད་དུ་གསོལ། ། ཞེས་ཕྲིན་བཅོལ་བྱས་ནས། མདུན་གྱི་ལྷ་མོ་གསུམ་གྱི་ཐུགས་རྒྱུད་བསྐུལ་ཞིང་བཀའ་ཉན་པར་བསམས་ལ། ཨོཾ་ཨི་ལི་ཀི་ལི་པི་ལི་ཀི་ཀི་ལི་སྭཱ་ཧཱ། ཨོཾ་ཨ་ན་ལེ་ཀུཎྜ་ལཱི་གྲྀཧྞ་པིཎྜ་པི་ཤཱ་ཙི་ན་ཡེ་སྭཱ་ཧཱ། ཨོཾ་ན་མ་ཤུཀྵ་ཎ་བ་སུ་མུ་ཁཾ་མ་ཧཱ་པི་ཤཱ་ཙི་ན་ཡེ་སྭཱ་ཧཱ། ཞེས་ཌཱ་ཀི་མ་གསུམ་གྱི་སྔགས་ཅི་ནུས་སུ་བཟླ་བར་བྱའོ། ། དེ་ནས་སློབ་མ་འདུས་ནས་ཆོས་བཤད་རྒྱས་བསྡུས་ཅི་རིགས་དང་། མཎྜལ་འབུལ། དུས་གསུམ་སངས་རྒྱས་སོགས་གསོལ་གདབ། དཀོན་མཆོག་གསུམ་ལ་སོགས་རྒྱུན་བཤགས། དུས་གསུམ་སངས་རྒྱས་སོགས་ཁྱད་པར་གྱི་གསོལ་གདབ་བྱ། རྗེས་གནང་གི་གཞི་འགོད་པའི་སླད་དུ་སློབ་དཔོན་གྱིས། ཨོཾ་སྭ་བྷཱ་ཝ་ནས་ཧཾ། ཞེས་བརྗོད་པས་ཁྱེད་རང་རྣམས་ཀྱི་ཕུང་པོ་ཁམས་དང་སྐྱེ་མཆེད་ཐམས་ཅད་མི་དམིགས་ཏེ་སྟོང་པར་གྱུར། སྟོང་པའི་ངང་ལས་པྃ་ལས་པདྨ་ཞེས་པ་ནས་མི་བསྐྱོད་པས་དབུར་བརྒྱན་ཞེས་པའི་བར་གོང་ལྟར་བསྐྱེད། མདུན་བསྐྱེད་སྔར་ཡོད་གསལ་བཏབ་ལ། སློབ་མ་འབྱུང་པོ་འདུལ་བྱེད་སྐུར་གསལ་བའི། ། མདུན་དུ་སྣ་ཚོགས་པད་གདན་ནས། ཡེ་ཤེས་པའི་ངོ་བོར་གྱུར་པར་མཆེད་གསུམ་གོང་ལྟར་བསྐྱེད། དེ་ནས་སྐུ་ཡི་རྗེས་གནང་གི་སླད་དུ་སློབ་དཔོན་གྱི་ཐུགས་ཀའི་འོད་ཀྱིས་དབྱུ་གུ་མཆེད་གསུམ་སྤྱན་དྲངས་ཏེ་སློབ་མ་འབྱུང་པོ་འདུལ་བྱེད་དུ་གསལ་བའི་ཐུགས་ཀའི་ཧཱུྃ་གི་ཞབས་ཀྱུ་ལ་བསྟིམ་ཞིང་། སྤོས་རོལ་སོགས་སྤྱི་ལྟར་བྱ། དེ་ནས་ལུང་གསུམ་ལས་རྗེས་སུ་བཟླས་པ་ལན་གསུམ་བྱ། བཅོམ་ལྡན་བདག་ལ་སོགས། སྔགས་ལན་གསུམ། བཅོམ་ལྡན་འདི་ལ་སྩལ་ལགས་ཀྱི། ། སོགས་དམ་བཅའ་བ་སྤྱི་དང་མཐུན། བྱིན་གྱིས་བརླབ་པའི་ཕྱིར། རིགས་འདྲ་བསྟིམ། རྗེས་གཙོ་བོས་ཇི་ལྟར་བཀའ་སྩལ་སོགས་གོང་འོག་ཐམས་ཅད་སྒྲུབ་བརྒྱའི་ཆིངས་ལྟར་བྱའོ། ། རྗེས་ཆོག་སྤྱི་ལྟར་བྱ། དབྱུ་གུ་མཆེད་གསུམ་ལས་ངོར་ཇོ་ནང་ལ་རང་རྐང་མེད། གོང་དཀར་བའི་བརྒྱུད་པ་རྣམས་སུ་རྗེས་གནང་མཛད་ཅིང་། དེ་ལ་ཐུན་མོང་ལྷ་མོ་གསུམ་སྐུ་མདོག་དམར་སྔོ་ལྗང་གསུམ་སོ་སོར་བྱེད་པའི་རྗེས་གནང་། ཐུན་མིན་གསུམ་ཀ་སྔོན་པོ་བྱེད་པའི་རྗེས་གནང་སོགས་བཞུགས་ཀྱང་། ཐུན་མིན་ཐོབ་ན་ཐུན་མོང་ཞར་དུ་ཐོབ་པ་ཡིན་ནོ། ། ཞེས་པ་འདིའང་རྗེ་བླ་མའི་གསུང་ཟིན་ཐོ་ལྟར་བློ་གཏེར་དབང་པོས་བཀོད་པ་ཡི་གེ་པ་ནི་འཇམ་དབྱངས་ཆོས་རྒྱན་ནོ། ། འདིས་ཀྱང་སེམས་ཅན་ཐམས་ཅད་ཆོས་མཐུན་གྱི་འབྱོར་པ་ལ་དབང་ཐོབ་པའི་རྒྱུར་གྱུར་ཅིག། འདི་སྒྲུབ་དུས་ཀྱི་གཏོར་མའི་དཔེ། མར་དང་ཆང་གིས་སྦྲུ། མནན་པའི་སཱཙྪ་ནག་པོའི་དཔེའུ་རིས། འཁོར་ལོ་འདི་གཞི་མ་སེར་པོ་ལ་མཚལ་གྱིས་བྲི། མུ་ཁྱུད་གཉིས་སྲུབས་མ་ལུས་པར་བྱེད། ཡི་གེ་རྫ་བ་ཆུང་བྱ་ཞིང་། ལྟེ་བ་ལུགས་སོགས་གཞུང་བཞིན་བྱའོ། ། འདི་རྒྱ་ལྤགས་ལ་བྲི་བའི་དཔེ་རིས་བྱ་ཚུལ་གཞུང་ལྟར་དང་ངག་ལས་ཤེས། ༈འདི